Új biztosa van a felzárkózási roma stratégiának
Vecsei Miklós államtitkári díjazást kap a feladatért.
Mint néhány napja a hvg.hu is jelezte, péntektől Vecsei Miklós, a Magyar Máltai Szeretetszolgálat alelnöke lett „a diagnózis alapú felzárkózási roma stratégia előkészítésének és végrehajtásának koordinálásáért felelős miniszterelnöki biztos”. (Tavaly nyártól egy darabig Balog Zoltán, az emberi erőforrások volt minisztere töltött be hasonló tisztséget.) A Hivatalos Értesítőben megjelent miniszterelnöki utasítás nem ad meghatározást arra, mit jelent a „diagnózis alapú” stratégia, de megszabja, hogy 2019. május 31-ig kell előkészíteni. Vecsei Miklós ezért államtitkári díjazást kap, ami most havi 1,3 millió forint.

Ezzel egyidejűleg ismét csökken az emberi erőforrások miniszterének hatásköre, és nő a belügyminiszteré. Pintér Sándor pár napja lett a kormány személyzeti ügyeinek legfőbb intézője, mostantól pedig hozzá tartozik a társadalmi felzárkózás, és „a roma nemzetiség vonatkozásában” ő a kormány nemzetiségpolitikáért felelős tagja Kásler Miklós helyett.

Új szerepében a belügyminiszter felel egyebek közt a hátrányos helyzetű és roma gyermekek esélyteremtéséért, a hátrányos térségekben élők társadalmi felzárkózásáért, és szakmailag irányítja a roma nemzetiségi önkormányzatok törvényességi felügyeletét.
Vecsei Miklós Pintér Sándor roma stratégia